text: РЕГЛАМЕНТ ЗА ИЗПЪЛНЕНИЕ (ЕС) 2015/228 НА КОМИСИЯТА
  от 17 февруари 2015 година
  за замяна на приложения I - VII към Регламент (ЕО) № 4/2009 на Съвета от 18 декември 2008 г. относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 4/2009 на Съвета от 18 декември 2008 г. относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка (1), и по-специално член 72 от него,
  като има предвид, че:
  (1)
  Приложения I - VII към Регламент (ЕО) № 4/2009 бяха изменени с Регламент (ЕС) № 517/2013 на Съвета (2), за да се вземе предвид присъединяването на Хърватия към Европейския съюз. Същевременно в Регламент (ЕС) № 517/2013 беше отчетена промяната на паричната единица в Естония.
  (2)
  Латвия и Литва промениха паричните си единици считано съответно от 1 януари 2014 г. и 1 януари 2015 г. Приложения I - IV и VII следва да бъдат съответно изменени.
  (3)
  В съответствие с член 4 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз, Обединеното кралство е уведомило Комисията, че приема да участва в прилагането на Регламент (ЕО) № 4/2009. С оглед на това в приложения II и IV - VII следва да се направят вписванията относно Обединеното кралство.
  (4)
  В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и Договора за функционирането на Европейския съюз, Дания не е участвала в приемането на Регламент (ЕО) № 4/2009 и не участва в приемането на настоящия регламент; тя не е обвързана от Регламент (ЕО) № 4/2009 и от настоящия регламент и те не се прилагат спрямо нея.
  (5)
  В съответствие с член 3, параграф 2 от Споразумението от 19 октомври 2005 г. между Европейската общност и Кралство Дания относно компетентността и признаването и изпълнението на съдебни решения по граждански и търговски дела (3) Дания все пак е нотифицирала (4) Комисията относно решението си да прилага частично съдържанието на Регламент (ЕО) № 4/2009, доколкото той изменя Регламент (ЕО) № 44/2001 на Съвета (5), който е предмет на посоченото Споразумение от 19 октомври 2005 г. С оглед на това в приложения II и IV следва да се направят вписванията относно Дания.
  (6)
  На последно място, необходимо е някои елементи от приложения VI и VII да бъдат изменени, за да се улесни тяхното прилагане.
  (7)
  Мерките, предвидени в настоящия регламент, са в съответствие със становището на комитета, създаден съгласно член 70 от Регламент (ЕО) № 2201/2003 на Съвета (6).
  (8)
  С оглед на посоченото, за постигане на по-голяма яснота приложения I - VII към Регламент (ЕО) № 4/2009 следва да бъдат съответно заменени,
  ПРИЕ НАСТОЯЩИЯ РЕГЛАМЕНТ:
  Член 1
  Приложения I - VII към Регламент (ЕО) № 4/2009 се заменят с текста в приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 17 февруари 2015 година.